b"\n_START_ARTICLE_\nMedway (reka)\n_START_SECTION_\nPotek\n_START_PARAGRAPH_\nGlavni pritoki so: Eden, Bourne ( imenovana tudi Shode in Busty), Teise, Bewl, Beult, Len in potok Loose. Manj\xc5\xa1i pritoki so: potoka Wateringbury in East Malling ter reka Grom._NEWLINE_Reka s pritoki te\xc4\x8de skozi ve\xc4\x8dinoma pode\xc5\xbeelska obmo\xc4\x8dja, izjeme so mesta Tonbridge, Maidstone in Medway. Reka sprva te\xc4\x8de v smeri zahod\xe2\x80\x93vzhod ju\xc5\xbeno od gri\xc4\x8devja North Downs; ob soto\xc4\x8dju z reko Beult se obrne na sever in prere\xc5\xbee gri\xc4\x8devje North Downs z Medway Gap, strmo in ozko dolino v bli\xc5\xbeini Rochestra pred zadnjim delom do morja._NEWLINE_Do leta 1746 reka ni bila plovna nad Maidstonom. Do te to\xc4\x8dke je imela vsaka vas na reki pomol ali grajena nabre\xc5\xbeja: Halling, Snodland, New Hythe in Aylesford. Tovorili so koruzo, krmo, sadje, kamen in les._NEWLINE_Leta 1746 je regulacija pomenila, da so lahko barke nosilnosti 41 ton dosegle East Farleigh, Yalding in celo Tonbridge. Leta 1828 so reko uredili do Leigha. Na reki je enajst zapornic. Najni\xc5\xbeja, odprta leta 1792, je v Allingtonu in je meja plimovanja. Zapornice so visoke od 24 do 5,5 m, plovila se lahko premikajo po reki z ugrezom 1,2 m. Najni\xc5\xbeja to\xc4\x8dka je tik pod zapornico Weir, ki se po obilnem de\xc5\xbeevju lahko zama\xc5\xa1i z muljem._NEWLINE_Majhna plovila, kot so kanuji, lahko potujejo do Penshursta. Odsek od Leigha do Allingtona je znan kot  Medwayska plovba (Medway Navigation) in je dolg 31\xc2\xa0km. Upravlja ga Agencija za okolje.\n_START_SECTION_\nPoplave\n_START_PARAGRAPH_\nOb srednjem delu reke Medway nad Tonbridgeem so bile deloma zaradi razli\xc4\x8dnih pritokov, ki se izlivajo v reko na tem delu, zlasti reka Eden, zelo pogosto obse\xc5\xbene poplave. V Tonbridgeu so bile v stoletjih pogoste poplave, tako da se ve\xc4\x8dji del mesta na severu imenuje Dryhill. Posku\xc5\xa1a\xc4\x8di so se za\xc5\xa1\xc4\x8diti pred poplavami. Leta 1981 je bila zgrajena za\xc5\xa1\xc4\x8dita dolvodno od Leigha. Ob visoki vodi se je nadzorovano razlila na povr\xc5\xa1ino 2,6\xc2\xa0km\xc2\xb2 kmetijskih zemlji\xc5\xa1\xc4\x8d gorvodno od pregrade, a to ni prepre\xc4\x8dilo ve\xc4\x8dje poplave v Tonbridgeu pozimi 2013/14. V zadnjih letih je po poplavah bolj znano mesto Yalding, pribli\xc5\xbeno 12\xc2\xa0km dolvodno ob soto\xc4\x8dju z reko Beult.\n_START_SECTION_\nPe\xc5\xa1poti\n_START_PARAGRAPH_\nMedwayska dolinska pe\xc5\xa1pot (Medway Valley Walk) te\xc4\x8de ob reki od Rochestra do Tonbridgea vzdol\xc5\xbe nabre\xc5\xbeja do Allingtona. Za\xc4\x8dne se na poti Saxon Shore v Rochestru. Pot North Downs pre\xc4\x8dka reko po viaduktu Medway ali avtocestnem mostu. Pot Greensand pre\xc4\x8dka reko v Yaldingu. Pri zahodnem Peckhamu se pridru\xc5\xbei Wealdway, ki se nadaljuje skozi Tonbridge in se povezuje z Eden Valley Walk. Maidstone Millennium River Park je 10 kilometrov hoda oddaljen od Teston Country Parka do Muzeja kentskega \xc5\xbeivljenja v Sandlingu. Park, zgrajen med letoma 1998 in 2001, obsega 7,3 ha pu\xc5\xa1\xc4\x8de, \xc4\x8dez reko so bile zgrajene tri nove brvi.\n_START_SECTION_\nZgodovina\n_START_PARAGRAPH_\nOb vsej dol\xc5\xbeini reke Medway le\xc5\xbeijo starodavna mesta. Obmo\xc4\x8dje okrog Aylesforda je bilo \xc5\xa1e posebej pomembno v kameni dobi: Medwayski megaliti je skupina neolitskih grobnic, vklju\xc4\x8dno s Coldrum Stones in Kit's Coty House. Bronastodobni okraski in \xc4\x8da\xc5\xa1e so bili najdeni ob vsej reki; grobi\xc5\xa1\xc4\x8da in druge najdbe izvirajo iz predrimske \xc5\xbeelezne dobe. Rimljani so zapustili dokaze o \xc5\xa1tevilnih vilah v spodnji dolini reke Medway; na\xc5\xa1li so tudi grobi\xc5\xa1\xc4\x8da Jutov. O tem podrobno pi\xc5\xa1e Frank Jessup._NEWLINE_Domesday Book (lat. Liber de Wintonia) opisuje \xc5\xa1tevilne gra\xc5\xa1\xc4\x8dine. Gradovi so postali zna\xc4\x8dilnost pokrajine v Rochestru, Allingtonu, Leedsu in West Mallingu._NEWLINE_Dve voja\xc5\xa1ki bitki sta dobili ime po reki: medwayska bitka (43 n. \xc5\xa1t. med rimskim vdorom v Britanijo) in napad na Medway leta 1667 med drugo angle\xc5\xa1ko-nizozemsko vojno._NEWLINE_V 18. stoletju je Samuel Ireland objavil ilustrirano knjigo o potovanju po reki Medway, \xc4\x8deprav je potoval dlje od reke Bewl pri samostanu Bayham. Knjiga vsebuje zemljevid, ki prikazuje nekatere od pritokov (neimenovani). Ilustracije reke ka\xc5\xbeejo gradove Queenborough, Upnor, Leybourne, Tonbridge in Hever; Penshurst Place ter mostove v Testonu, Maidstonu, Aylesfordu, East Farleighu, Barmingu, Branbridgesu in Tonbridgeu. Prav tako so opisani polja hmelja v bli\xc5\xbeini in reka Len._NEWLINE_Prekop Temza\xe2\x80\x93Medway, ki povezuje Medway od Strooda do Gravesenda, je bil kon\xc4\x8dan leta 1824, vendar ni bil komercialno uspe\xc5\xa1en: leta 1849 ga je zamenjala \xc5\xbeeleznica skozi predor. Zahodni del prekopa je ostal v uporabi do leta 1934._NEWLINE_Nesre\xc4\x8da pri Hartlaku leta 1853 je zahtevala smrt 30 obiralcev hmelja, ko se je prevrnil vagon in strmoglavil z gnilega lesenega mostu Golden Green blizu Hadlowa ter pometal potnike v naraslo reko._NEWLINE_Leta 1942 je bil prvi\xc4\x8d na svetu narejen preizkus podvodnega naftovoda \xc4\x8dez Medway v operaciji Pluton.\n_START_SECTION_\nPopularna kultura\n_START_PARAGRAPH_\nMedwaysko poroko s Temzo je obse\xc5\xbeno obdelal Edmund Spenser v epu Vilinska kraljica (The Faerie Queene) v 16. stoletju (IV. knjiga, xi. spev). Joseph Conrad je opisal pogled na Medway od ustja Temze v zbirki avtobiografskih esejev The Mirror of the Sea (1906)._NEWLINE_Del filma Mumija iz leta 1999 je bil posnet v ladjedelnici Chatham, ki je bila imitacija pristani\xc5\xa1\xc4\x8da v Kairu. Prizor je kratek, a vklju\xc4\x8duje glavne protagoniste, ki odhajajo na svojo misijo v mesto mrtvih. Tudi sicer je zgodovinska ladjedelnica priljubljena filmska lokacija, uporabljena je bila \xc5\xa1e za film Sherlock Holmes iz leta 2009._NEWLINE_\xc5\xbde od leta 1980 je v Maidstonu vsako zadnjo soboto julija festival, namenjen reki Medway. Prireditve okoli reke privabljajo tiso\xc4\x8de ljudi iz Kenta. Festival je bil prekinjen leta 2012 zaradi olimpijskih iger v Londonu, a se je vrnil leta 2013, vendar pa ni bilo sejma in ognjemeta kot v preteklih letih ter je trajal samo en dan namesto dveh._NEWLINE_Medway Flows Softly je pesem, ki jo je napisal doma\xc4\x8din George Gilbert sredi leta 1960 in jo je pogosto igral v lokalnih folk klubih in na festivalih v Kentu._NEWLINE_Reka Medway v Maidstonu se poka\xc5\xbee v ozadju studia regionalnega informativnega programa ITV1 Meridian Tonight._NEWLINE_Vsako leto na predve\xc4\x8der 1. maja ob 7.15 lokalni Morris dancers Kettle Bridge Clogs ple\xc5\xa1ejo \xc4\x8dez Barmingov most (sicer znan kot Kettle Bridge) in s tem za\xc4\x8dnejo plesno sezono._NEWLINE_Reka je priljubljena pri rekreativcih. Posamezniki in mnogi klubi prirejajo veslanja.\n_START_SECTION_\nMedway, kentski mo\xc5\xbeje in mo\xc5\xbeje Kenta (Kentish Men in Men of Kent)\n_START_PARAGRAPH_\nReka Medway deli grofijo Kent na dva dela: to spominja na dve \xc5\xa1kofiji, na kateri je bil Kent razdeljen od leta 604: Canterbury in Rochester. Tradicija je zrasla in se ohranila pri \xc5\xbeivljenju z Zvezo mo\xc5\xa1kih Kenta in kentskih mo\xc5\xbe (Association of Men of Kent and Kentish Men) med mo\xc5\xa1kimi, rojenimi v zahodnem Kentu \xe2\x80\x93 na obmo\xc4\x8dju severno od reke in tudi Maidstone, Gillingham (razen Rainhama), Rochester in Chatham, imenovani kentski mo\xc5\xbeje _NEWLINE_ali \xc5\xbeene (Kentish Men ali Maids), in rojenimi v vzhodnem Kentu, imenovanimi mo\xc5\xa1ki ali \xc5\xbeenske Kenta (Men (ali Maids) of Kent). Ta oznaka velja tudi za rojene v delih tradicionalnih ob\xc4\x8din, ki si jih je leta 1880 priklju\xc4\x8dil London.\n_START_SECTION_\nVodni mlini\n_START_PARAGRAPH_\n\xc4\x8clovek je tiso\xc4\x8dletja izkori\xc5\xa1\xc4\x8dal mo\xc4\x8d reke Medway. Vodni mlini in turbine, ki jih poganjajo Medway in njeni pritoki, so bili uporabljeni za mletje koruze, za papir, pri obdelavi \xc5\xbeeleza in pridobivanju elektri\xc4\x8dne energije. V ve\xc4\x8d kot 200 krajih je znana taka uporaba. Danes deluje le \xc5\xa1e en mlin."